হালদা (চলচ্চিত্র)
হালদা তৌকির আহমেদ পরিচালিত ২০১৭ সালের বাংলাদেশী নাট্য চলচ্চিত্র। আজাদ বুলবুলের কাহিনিতে চলচ্চিত্রটির চিত্রনাট্য লিখেছেন তৌকীর আহমেদ। ছবিটি প্রযোজনা করেছে আমরা ক'জন। এশিয়ার একমাত্র প্রাকৃতিক মৎস প্রজনন কেন্দ্র হালদা নদী ও এর দুই পাড়ের জেলেদের জীবন নিয়ে চলচ্চিত্রের গল্প আবর্তিত হয়েছে। এতে অভিনয় করছেন জাহিদ হাসান, নুসরাত ইমরোজ তিশা, মোশাররফ করিম, ফজলুর রহমান বাবু, রুনা খান প্রমুখ। ৭০ লক্ষ টাকা বাজেটের চলচ্চিত্রটি ২০১৭ সালের ১ ডিসেম্বর বাংলাদেশের ৮০টি প্রেক্ষাগৃহে মুক্তি পায়। চলচ্চিত্রটি ২০১৮ সালে অনুষ্ঠিত ঢাকা আন্তর্জাতিক চলচ্চিত্র উৎসব প্রদর্শিত হয় এবং তৌকির আহমেদ শ্রেষ্ঠ পরিচালকের পুরস্কার লাভ করেন।